Moya o o boitshepo e ne e le morutisi jang? Moya wa Modimo o ne wa bula ditlhaloganyo tsa barutwa gore ba tlhaloganye dilo tse ba neng ba di utlwile pele mo go Jesu mme ba se ka ba di tlhaloganya ka botlalo. Ka sekai, baaposetoloi ba ne ba itse gore fa Jesu a ne a sekisiwa, o ne a raya molaodi wa Moroma wa kwa Judea e bong Ponto Pilatwe a re: “Bogosi jwa me ga se karolo ya lefatshe leno.” Le fa go ntse jalo, ka nako ya fa Jesu a tlhatlogela kwa legodimong malatsi a a fetang a le 40 morago ga moo, baaposetoloi ba ne ba sa ntse ba na le kgopolo e e sa tshwanelang ya gore Bogosi bo tla tlhomiwa mo lefatsheng. (Johane 18:36; Ditiro 1:6) Go bonala fa baaposetoloi ba ne ba sa kgone go tlhaloganya mafoko a ga Jesu ka botlalo go fitlha fa ba sena go tshololelwa moya o o boitshepo wa Modimo ka Pentekosete ya 33 C.E.